LISA

KOONDDOKUMENT

„KAIMIŠKAS JOVARŲ ALUS“

ELi nr: PGI-LT-02237 – 16.11.2016

KPN ( ) KGT ( X )

1. Nimetus(ed)

„Kaimiškas Jovarų alus“

2. Liikmesriik või kolmas riik

Leedu

3. Põllumajandustoote või toidu kirjeldus

3.1. Toote liik

Klass 2.1. Õlu

3.2. Punktis 1 esitatud nimetusele vastava toote kirjeldus

„Kaimiškas Jovarų alus“ on merevaigukollase värvusega, looduslikult kääritatud, elus (pastöriseerimata ja filtreerimata), odralinnase õlu, mille kogu tootmisprotsess toimub pereettevõttes traditsioonilisel meetodil. Õlle algu- ja eripärased omadused on traditsioonilise tootmismeetodi järgimise tulemus. See tootmismeetod on pidanud vastu aja proovile, koondab mitme põlvkonna pruulimeistrite kogemusi ning näeb ette traditsiooniliste retseptide ja koostisosade kasutamist. Õlle „Kaimiškas Jovarų alus“ ainulaadsuse saavutamisel on olulised kõik tootmisetapid: linnaste jahvatamine, humala keetmine, meski valmistamine ja kurnamine, õlle kääritamine ja laagerdamine. Üks olulisemaid tegureid, mis võimaldab traditsioonilist tootmismeetodit kasutada ja tagab õlle ühtlase kvaliteedi, on ainulaadne pärm. Seda on kasutatud põlvkondade vältel ja praegu kasutatakse seda veel üksnes punktis 4 määratletud geograafilises piirkonnas. Pärm paneb õlle hästi käärima ja annab sellele erilise maitse. Valmistamise käigus võib lisada naturaalset mett.

Füüsikalised ja keemilised omadused

Algvirde kuivainesisaldus: 12,0–15,0 (massiprotsenti)

Tegelik etanoolisisaldus: 5,6 ± 1,0 (mahuprotsenti)

pH: 1,3–3,5

Mõrudus: 10–30 IBU ühikut

Värvus: 15–38 EBC värviühikut

Säilivusaeg: sõltuvalt ladustamistingimustest ja -mahutitest, kuid mitte üle 20 päeva.

Organoleptilised omadused

Värvus: varieerub kuldkollasest kuldpruunini (merevaigukollane).

Välimus: kannu või klaasi valatud õlu vahutab, tavaliselt tekib õllele kõrge ja tihe valge vahumüts. Pärmisette tõttu on õllele iseloomulik hägusus.

Lõhn: selgelt tuntav pärmi-, leiva-, karamelli- ja puuviljalõhn

Maitse: tugev linnasemaitse. Iseloomulik mõru humalamaitse, millel on kerge pärmi, marjade, karamelli, sarapuupähklite, ürtide ja tsitrusviljade noot. Naturaalse mee lisamisel on õllel õrn meemaitse.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

— Õlleoder (õllepruulimisel kasutatakse mitmesugust liiki õlleotra);

— joogivesi;

— humal (õllepruulimisel kasutatakse mitmesugust liiki humalat);

— õllepärm (eelmisest pruulimisest järgi jäänud õllepära).

3.4. Tootmise erietapid, mis peavad toimuma määratletud geograafilises piirkonnas

Õlut „Kaimiškas Jovarų alus“ valmistatakse traditsioonilise pruulimeetodiga, mis on püsinud muutumatuna.

Kõik tootmisetapid peavad toimuma määratletud geograafilises piirkonnas:

— linnaste jahvatamine käsitsi veskikivide vahel või vasarveskis;

— humalate keetmine;

— linnasemeski valmistamine (meski kokkusegamine);

— meski kurnamine (meski eraldamine);

— õlle kääritamine;

— õlle laagerdamine;

— õllepärmi valmistamine ja säilitamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Jovarai küla halduspiirid (Pakruojise haldusüksus).

5. Seos geograafilise piirkonnaga

Nimetus „Kaimiškas Jovarų alus“ on seotud punktis 4 osutatud alaga, mis on õlle geograafiline päritolupiirkond, kus õllemeistrid tagavad toote iseloomulikud omadused ja maine.

Tootele tagab selle erilised omadused inimfaktor:

19. sajandi lõpus ja 20. sajandil laienes tööstuslik pruulimine kiiresti, see avaldas suurt mõju kodusele õllepruulimisele ja tõi kaasa uue tehnoloogia kasutuselevõtu: linnaste jahvatamine veskis, meski keetmine ja uued toorained (tööstuslik õllepärm, suhkur ja muud lisaained). Üksnes määratletud geograafilises piirkonnas on selline õllepruulimeetod ikka veel kasutusel: linnastele valatakse kuum vesi, saadud meski jäetakse kindlaksmääratud ajaks seisma (kuid seda ei kuumutata) ja seejärel kurnatakse; järgneb kohene kääritamine, mille käivitamiseks kasutatakse õllepärmi, mida punktis 4 osutatud piirkonnas on ühelt õllemeistrite põlvkonnalt teisele edasi antud.

Õlle tootmise kõikidel etappidel – linnaste jahvatamine, humalate keetmine, meski valmistamine, kurnamine, kääritamine ja laagerdamine – lähtuvad õllemeistrid oma teadmistest ja kogemustest. Seetõttu on toode „Kaimiškas Jovarų alus“ ainulaadne. Õlle iseloomuliku maitse ja kvaliteedi tagab meskile lisatav õllepärm, mida on edasi antud ühelt õllemeistrite põlvkonnalt teisele. Jovarai külas elavad pered, kus õllepärmi isalt pojale edasi anti, on pärmi säilitamisse suhtutud väga tõsiselt – seda säilitatakse maasse kaevatuna ja võetakse välja üksnes siis, kui seda on vaja õllepruulimiseks. Õllepärmi, mida on säilitatud üle 130 aasta ja mida kasutatakse ikka veel õlle valmistamiseks, võivad kasutada kõik määratletud geograafilise piirkonna praegused ja tulevased õllemeistrid.

Õlle „Kaimiškas Jovarų alus“ tootmine põhineb ainulaadsel ja ajale vastu pidanud õllepruulimise traditsioonil ning õlle omadusi on paljude tootmisaastate jooksul täiustatud. Kuigi puuduvad käsiraamatud või õpetused, mis kirjeldaksid, kuidas valmistada toodet, mis on tihedalt seotud eespool punktis 4 määratletud alaga, on üksikasjalikku teavet ja praktilisi oskusi toote valmistamiseks põlvest põlve edasi antud. Tänapäeval pruulitakse õlut „Kaimiškas Jovarų alus“ vana tootmismeetodi kohaselt, see eeldab palju käsitsitööd, teravat tähelepanu, kogemusi ja teadmisi. Kogu pruulimisprotsess toimub vastavalt traditsioonilisele tootmismeetodile, millel on järgmised eripärad:

1) tavaliselt keedetakse humalaid ja meskit koos, kuid õlle „Kaimiškas Jovarų alus“ puhul keedetakse humalad eraldi, kuna meskit ei kuumutata;

2) erinevalt muudest õlledest jäetakse õlle „Kaimiškas Jovarų alus“ meski seisma mahuti põhja settinud humalakäbidele.

Neid asjaolusid arvesse võttes ei ole kahtlust, et määratletud geograafilise piirkonna õllepruulimistavad (pruulimisoskus ja ainulaadne pärm), eristuvad selgelt ümbritsevate piirkondade tavadest ning punktis 3.2 kirjeldatud toode „Kaimiškas Jovarų alus“ erineb ümbritsevates piirkondades valmistatud õllest.

Toote maine seotus määratletud geograafilise piirkonnaga:

Nimetus „Kaimiškas Jovarų alus“ osutab Jovarai külale, sest määratletud geograafilises piirkonnas on juba mitmesaja aasta jooksul kasutatud erilist pruulimismeetodit. Seega on õlu tugevasti seotud Jovarai piirkonnaga.

Seda linnaseõlut on punktis 4 osutatud alal pruulitud alates 16. sajandist. Õlle „Kaimiškas Jovarų alus“ valmistamise traditsioon on sügavalt juurdunud, tootmismeetod on välja töötatud pika aja jooksul ja see on siiani kasutuses. Kui 20. sajandi lõpus tekkis võimalus toota õlut „Kaimiškas Jovarų alus“ jaemüügiks, hakati seda 1995. aastal ka turustama, sellest annavad tunnistust veel olemasolevad esmamärgised puuvaatidel ja muud tähised. Õlut pruulitakse pereettevõttes ja pruulikoda on alati asunud pere majapidamises.

Tarbijauuringu kohaselt, mis korraldati 2010. aastal, kinnitasid neli vastajat viiest, et nad seostavad nimetuse „Kaimiškas Jovarų alus“ Jovarai külaga (kulinaarse pärandi fondi 2010. aasta tarbijauuring). Uuringu tulemused näitasid, et tarbijad tunnevad toodet „Kaimiškas Jovarų alus“, otsivad seda poest, väärtustavad selle ehtsust ja kvaliteeti ning võtavad seda meelsasti kingituse või suveniirina kaasa teistesse riikidesse.

Toote „Kaimiškas Jovarų alus“ maine, tuntus ja populaarsus on ilmne, sest õlut tutvustatakse näitustel, messidel ja festivalidel, õlu on võitnud auhindu ning õllest on räägitud kohalikus, riiklikus ja välisajakirjanduses ning muus meedias.

Toodet „Kaimiškas Jovarų alus“ on pikka aega käsitletud kui traditsioonilist Leedu toodet. Toode lisati 2001. aastal Šiauliai maakonna vaatamisväärsuste nimekirja (pruulikodade rada on osa Leedu kultuuripärandi programmist). Kuna õlut on põlvkondade vältel valmistatud sama tootmismeetodi kohaselt, siis tunnustatakse seda kui toodet, mis edendab Leedu kultuuripärandit. Toodet „Kaimiškas Jovarų alus“ tutvustatakse geograafilisele piirkonnale eripärase tootena turistidele suunatud reklaamvoldikutes, infobrošüürides ning toidu- ja joogikirjanduses.

Pruulikoda, kus toodet „Kaimiškas Jovarų alus“ valmistatakse, osaleb korrapäraselt Agrobalti rahvusvahelisel näitusel, muudel messidel, käsitööpäevadel, riiklikel pidustustel, rahvafestivalidel ja mitmesugustel laatadel ning on võitnud seal auhindu.

Sagedased artiklid välisajakirjanduses, meediatutvustused ning pruulimisspetsialistide kiitus annavad tunnistust õlle mainest, tuntusest ja populaarsusest:

— „Jovaraist pärit „Jovarų alus“ on kvaliteetne koduõlu. See on üks neist haruldastest ja erakordsetest õlledest, mida võib julgesti esile tõsta, kui erakordse maitsega õlut“ („Top Secret. The Farmhouse Brewing Traditions of Lithuania“, Martin Thibault, The Beer Connoisseur Magazine, väljaanne 11, Summer 2012, Atlanta, lk 22–28, www.beerconnoisseur.com);

— „„Jovarų alus“ on tugeva linnaselise maitsega õlu, mida on meeldiv tarbida.“„Õlu „Jovarų alus“ on kerge, sellel on meeldiv ja meeldejääv maitse.“ („From Lithuania with Love“, Midatlantic Brewing News, October/November 2013, aastakäik 15 / number 5, New York, lk 25, www.brewingnews.com);

— „Leedust Jovarai külast pärit õlu „Jovarų alus“ on tõeline 2004. aasta leid. Jõin seda õlut Pakruojise linna lähistel baaris ning õlu on selle piirkonna sümbol, kus seda pruulitakse. Lisaks on see fantastiline õlu.“ („Des fermentations qui en surprennent encore plus d’un“, Martin Thibault, Journal Bieres et Plaisirs, 16 September 2014, www.bieresetplaisirs.com; www.ratebeer.com).

„Kaimiškas Jovarų alus“ saavutas 2004. aastal rahvusvahelise tunnustuse, kui mõjukal õllesid tutvustaval veebisaidil – www.ratebeer.com – nimetati toodet „Kaimiškas Jovarų alus“ kui üht maailma parimat õllesorti. Kanada eksperdid valisid selle õlle nn aasta suurimaks avastuseks maailma traditsiooniliste õllede turul. Rahvusvahelisel näitusel „Šiauliai 2007“ pälvis toode „ära märgitud toote“ diplomi. Kulinaarse pärandi fond tunnistas 2008. aastal toote parima koduõlle võistlusel diplomi vääriliseks. Leedu põllumajandusministeerium saatis 2009. aastal tootjale tänukirja traditsiooniliste oskuste ja traditsioonide tutvustamise, edendamise ja säilitamise eest. Pakruojise piirkonna toodete seas nimetati toode 2010. aastal „Aasta õlleks“. Pakruojise piirkonna toodete seas nimetati toode 2011. aastal „Aasta õlleks“. Arvydas Barysas tegi 2012. aastal toote „Kaimiškas Jovarų alus“ pruulimisest dokumentaalfilmi „Vys per to alo“ ning samal aastal krooniti toode Pakruojise piirkonna diplomiga „Aasta Õlu – tarbijate valik“. Näitusel Agrobalt sai toode 2014. aastal kuldmedali. Klaipėda pärimuskultuuri keskus andis 2016. aastal tootjale diplomi õlle pruulimise ja pruulimistraditsioonide edendamise eest.

Viide tootespetsifikaadi avaldamisele

(viitemääruse artikli 6 lõike 1 teine lõik)

http://zum.lrv.lt/kaimiskas-jovaru-alus-paraiska-su-produkto-specifikacija